L'Ajuntament instarà el Govern d'Espanya a mantindre les oficines del Registre Civil de Sagunt
31 de gener 2020

![Imagen 1](/media/2yzkcn4b/27maq_guillermosampedro.jpg)

L'Ajuntament de Sagunt instarà el Govern d'Espanya a mantindre les oficines del Registre Civil de Sagunt. Així ho va decidir ahir de manera unànime el Ple de la Corporació en la sessió ordinària del mes de gener, a causa de la moció d'Esquerra Unida presentada pel portaveu del grup municipal, Guillermo Sampedro.

Els acords als quals el Ple ha arribat amb esta moció han sigut que l'Ajuntament de Sagunt defensa que el servici de Registre Civil siga totalment públic i gratuït i que continue sent atés com fins al moment i que, en defecte d'això, el preste personal de l'Administració de Justícia. A més, també ha acordat instar el Govern de l'Estat Espanyol que adopte les mesures oportunes i realitze les modificacions normatives pertinents perquè es mantinguen totes les oficines principals i delegades del Registre Civil existents en l'actualitat en les capçaleres de tots els partits judicials i en tots els Jutjats de Pau.

![](/media/pvwjpiko/28-juzgados_0042-602.jpg)  
_Els Jutgats de Sagunt_  
  

Estes exigències sorgixen perquè, segons recull la moció, el 30 de juny de 2020 entrarà en vigor de manera completa la Llei 20/2011, de 21 de juliol, del Registre Civil amb les excepcions indicades en la Disposició Final Dècima. Un dels seus efectes més perniciosos per al servici públic i per a la ciutadania serà el tancament massiu de milers d'oficines actuals del Registre Civil en les mitjanes i xicotetes poblacions.

Enfront de la situació actual d'oficines principals i delegades en tots els partits judicials i jutjats de pau, que són més de 7.500, la Llei 20/2011 del Registre Civil només contempla el manteniment de poc més d'un centenar d'oficines, en especificar en l'apartat 1 del seu article 22 que en cada Comunitat Autònoma se situarà almenys una Oficina General del Registre Civil i que el Ministeri de Justícia i les Comunitats Autònomes amb competències executives en la matèria podran crear en els seus respectius àmbits territorials, a més, una Oficina General del Registre Civil per cada 500.000 habitants. Excepcionalment, per raó de la singular distribució de la població o per les característiques del territori, es podran crear altres tres Oficines Generals en cada Comunitat Autònoma.

Esta situació comportarà al fet que els veïns i veïnes dels municipis que es vegen afectats per esta norma, es veuran despullats de l'atenció directa en este servici i estaran obligats a fer les gestions per via telemàtica, a pagar pels servicis d'una gestoria o despatx d'advocats/des, o bé a desplaçar-se a l'oficina del Registre Civil d'una ciutat allunyada del seu domicili, sent òbviament els sectors de població més vulnerables, com les persones majors, amb pocs recursos o amb dificultats de mobilitat i d'accés a les noves tecnologies, els més perjudicats. Una vegada entre en vigor esta Llei suposarà una nova discriminació cap al que es ve a denominar com “Espanya Buidada” i per tant un impediment més per a fixar població en un territori on la despoblació ja és un dels seus principals problemes.

En este aspecte, IU recorda que la lletra l) de l'article 11. “Drets davant el Registre Civil”, recull el dret de totes les persones a accedir als servicis del Registre Civil amb garantia dels principis d'accessibilitat universal i disseny. Per tot això, es fa necessari que des dels poders públics locals es defense un Registre Civil totalment públic i gratuït i el manteniment de totes les oficines per a fer efectiva esta demanda social.​

​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-instara-el-govern-d-espanya-a-mantindre-les-oficines-del-registre-civil-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-instara-el-govern-d-espanya-a-mantindre-les-oficines-del-registre-civil-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-instara-el-govern-d-espanya-a-mantindre-les-oficines-del-registre-civil-de-sagunt/ "Linked In")
*   [](mailto:?body=https://aytosagunto.es/va/actualitat/l-ajuntament-instara-el-govern-d-espanya-a-mantindre-les-oficines-del-registre-civil-de-sagunt/)